CELEX: 32015R2440
Language: hr
Date: 2015-10-22 00:00:00
Title: Delegirana uredba Komisije (EU) 2015/2440 оd 22. listopada 2015. o uspostavi plana za odbačeni ulov za ribolov određenih pridnenih vrsta u Sjevernome moru i u vodama Unije u zoni ICES-a II.a

23.12.2015   
            
            
               HR
            
            
               Službeni list Europske unije
            
            
               L 336/42
            
         DELEGIRANA UREDBA KOMISIJE (EU) 2015/2440
   оd 22. listopada 2015.
   o uspostavi plana za odbačeni ulov za ribolov određenih pridnenih vrsta u Sjevernome moru i u vodama Unije u zoni ICES-a II.a
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6. te članak 18. stavke 1. i 3., i Uredbu Vijeća (EZ) br. 850/98 od 30. ožujka 1998. o očuvanju ribolovnih resursa putem tehničkih mjera za zaštitu nedoraslih morskih organizama (2), a posebno njezine članke 18.a i 48.a,
   budući da:
   
               (1)
            
            
               Uredbom (EU) br. 1380/2013 nastoji se postupno napustiti praksa odbacivanja ulova u svim ribarstvima Unije uvođenjem obveze iskrcavanja ulova vrsta koje podliježu ograničenjima ulova.
            
         
               (2)
            
            
               Člankom 15. stavkom 6. Uredbe (EU) br. 1380/2013 Komisiji se dodjeljuju ovlasti da donese planove za odbačeni ulov s pomoću delegiranih akata za razdoblje od najviše tri godine na temelju zajedničkih preporuka koje su izradile države članice nakon savjetovanja s relevantnim savjetodavnim vijećima.
            
         
               (3)
            
            
               Belgija, Danska, Njemačka, Francuska, Nizozemska, Švedska i Ujedinjena Kraljevina imaju izravan upravljački interes u ribarstvu u Sjevernome moru. Te države članice Komisiji su dostavile zajedničku preporuku nakon savjetovanja sa Savjetodavnim vijećem za Sjeverno more i Savjetodavnim vijećem za udaljeno ribarstvo. Relevantna znanstvena tijela dala su znanstveni doprinos koji je preispitao Znanstveni, tehnički i gospodarski odbor za ribarstvo (STECF). Mjere uključene u zajedničku preporuku u skladu su s člankom 18. stavkom 3. Uredbe (EU) br. 1380/2013.
            
         
               (4)
            
            
               Za potrebe Uredbe (EU) br. 1380/2013 Sjeverno more obuhvaća zone ICES-a III.a i IV. Budući da se određeni pridneni stokovi relevantni za predloženi plan za odbačeni ulov nalaze i u vodama Unije u zoni ICES-a II.a, države članice preporučuju da se ta zona obuhvati planom za odbačeni ulov.
            
         
               (5)
            
            
               U pogledu Sjevernog mora, u skladu s člankom 15. stavkom 1. točkom (c) Uredbe (EU) br. 1380/2013, obveza iskrcavanja primjenjuje se na vrste koje definiraju ribarstvo i koje podliježu ograničenjima ulova najkasnije od 1. siječnja 2016. u mješovitom ribolovu bakalara, koljaka, pišmolja, crnog bakalara (ugljenar); u ribolovu škampa; u mješovitom ribolovu lista običnog i iverka; u ribolovu oslića i u ribolovu sjevernih kozica. U skladu s člankom 15. stavkom 5. Uredbe (EU) br. 1380/2013, u planu za odbačeni ulov utvrđuju se vrste koje se moraju iskrcavati od 1. siječnja 2016. Te su vrste crni bakalar (ugljenar), koljak, škamp, list obični, iverak, oslić i sjeverna kozica. Tim se planom za odbačeni ulov utvrđuje i obveza iskrcavanja usputnih ulova sjevernih kozica.
            
         
               (6)
            
            
               U zajedničkoj preporuci predlaže se primjena dva izuzeća od obveze iskrcavanja na škampe ulovljene vršama i određenim pridnenim koćama (OTB, TBN (3)) u zoni ICES-a III.a. Na temelju znanstvenih dokaza iz zajedničke preporuke, koje je preispitao STECF, i uzimajući u obzir značajke ribolovnih alata, ribarskih praksi i ekosustava Komisija smatra da bi ta izuzeća trebalo obuhvatiti ovom Uredbom. Države članice trebale bi dostaviti dodatne podatke kako bi omogućile STECF-u daljnje ocjenjivanje stopa preživljavanja škampa ulovljenih predmetnim koćama, a Komisiji reviziju relevantnog izuzeća nakon 2016.
            
         
               (7)
            
            
               Zajedničkom preporukom obuhvaćeno je pet izuzeća de minimis od obveze iskrcavanja za određene vrste ribolova i do određene razine. Dokaze koje su dostavile države članice preispitao je STECF, koji je općenito zaključio da zajednička preporuka sadržava obrazložene argumente da je daljnja poboljšanja selektivnosti teško postići i/ili da impliciraju nerazmjerne troškove postupanja s neželjenim ulovom, što je u nekim slučajevima potvrđeno kvalitativnom procjenom troškova. Budući da tom zaključku nisu suprotstavljene drugačije znanstvene informacije, primjereno je uspostaviti izuzeća de minimis u skladu s postotkom predloženim u zajedničkoj preporuci u okviru ograničenja iz članka 15. stavka 5. točke (c) Uredbe (EU) br. 1380/2013.
            
         
               (8)
            
            
               Izuzeće de minimis predloženo u zajedničkoj preporuci za list obični i koljak zajedno, do najviše 2 % ukupnog godišnjeg ulova škampa, lista i koljaka u ribolovu škampa plovilima koja se koriste pridnenim koćama s rešetkom za sortiranje vrsta u zoni ICES-a III.a, temelji se na činjenici da je povećanja selektivnosti vrlo teško postići. STECF je zaključio da su popratne informacije dovoljne da opravdaju zatraženo izuzeće. Stoga bi predmetno izuzeće trebalo uključiti u ovu Uredbu.
            
         
               (9)
            
            
               Izuzeće de minimis predloženo u zajedničkoj preporuci za list obični, do najviše 3 % ukupnog godišnjeg ulova te vrste plovilima koja se koriste trostrukim i jednostrukim mrežama stajaćicama za ulov lista običnog u zoni ICES-a III.a, potpodručju IV. i vodama Unije u zoni ICES-a II.a temelji se na činjenici da je povećanja selektivnosti vrlo teško postići. STECF je zaključio da su popratne informacije dovoljne da opravdaju zatraženo izuzeće. Stoga bi predmetno izuzeće trebalo uključiti u ovu Uredbu.
            
         
               (10)
            
            
               Izuzeće de minimis predloženo u zajedničkoj preporuci za list obični manji od 19 cm, do najviše 3,7 % ukupnog godišnjeg ulova te vrste plovilima koja se koriste koćama s gredom veličine oka mrežnog tega 80–90 mm u potpodručju IV. ICES-a južno od 55/56° S, temelji se na činjenici da je povećanja selektivnosti vrlo teško postići i na popratnim kvantitativnim informacijama o nerazmjernim troškovima postupanja s neželjenim ulovom. Komisija smatra da je primjereno uključiti to izuzeće u ovu Uredbu. Države članice trebale bi dostaviti dodatne podatke u pogledu predmetnih troškova kako bi Komisiji omogućile da preispita to izuzeće nakon 2016.
            
         
               (11)
            
            
               Izuzeće de minimis predloženo u zajedničkoj preporuci za list obični, do najviše 7 % ukupnog godišnjeg ulova te vrste plovilima koja se koriste koćama s gredom i s povećanom selektivnosti u potpodručju IV. ICES-a, temelji se na činjenici da je povećanja selektivnosti vrlo teško postići. STECF je zaključio da su popratne informacije dovoljne da opravdaju predloženo izuzeće. Stoga bi predmetno izuzeće trebalo uključiti u ovu Uredbu.
            
         
               (12)
            
            
               Izuzeće de minimis predloženo u zajedničkoj preporuci za škampe manje od minimalne referentne veličine za očuvanje, do najviše 6 % ukupnog godišnjeg ulova te vrste plovilima koja se koriste određenim pridnenim koćama u potpodručju IV. ICES-a i vodama Unije u zoni ICES-a II.a, temelji se na činjenici da postoje popratne kvantitativne informacije o nerazmjernim troškovima postupanja s neželjenim ulovom. STECF je zaključio da su popratne informacije dovoljne da opravdaju predloženo izuzeće. Stoga bi predmetno izuzeće trebalo uključiti u ovu Uredbu.
            
         
               (13)
            
            
               Za potrebe donošenja planova za odbačeni ulov, a za vrste koje podliježu obvezi iskrcavanja, Komisija se člankom 18.a Uredbe (EZ) br. 850/98 ovlašćuje za utvrđivanje minimalne referentne veličine za očuvanje (MCRS) u cilju osiguravanja zaštite nedoraslih morskih organizama. MCRS po potrebi može odstupiti od veličina utvrđenih u Prilogu XII. toj Uredbi. U tom Prilogu XII. postojeći MCRS za škampe iznosi 130 cm. Znanstveni dokazi koje je preispitao STECF podupiru utvrđivanje MCRS-a od 105 cm za škampe. Konkretnije, STECF je zaključio da je predloženi MCRS veći od prosječne veličine pri kojoj nastupa prva spolna zrelost te da je rizik za populaciju zbog smanjenja MCRS-a u zoni ICES-a III.a malen.
            
         
               (14)
            
            
               Planovi za odbačeni ulov mogu uključivati i tehničke mjere u pogledu ribolova ili vrsta obuhvaćenih obvezom iskrcavanja. Kako bi se povećala selektivnost ribolovnih alata i smanjio neželjeni ulov u Skagerraku, primjereno je osigurati određeni broj tehničkih mjera koje su Unija i Norveška dogovorile 2011. (4) i 2012 (5).
            
         
               (15)
            
            
               Kako bi se osigurala odgovarajuća kontrola, trebali bi se utvrditi posebni zahtjevi za države članice da utvrde popise plovila obuhvaćenih ovom Uredbom.
            
         
               (16)
            
            
               Budući da mjere predviđene ovom Uredbom izravno utječu na gospodarske aktivnosti povezane sa sezonom ribolova plovila Unije i na njezino planiranje, Uredba bi trebala stupiti na snagu odmah nakon objave. Trebala bi se primjenjivati od 1. siječnja 2016. kako bi bila u skladu s vremenskim okvirom utvrđenim u članku 15. Uredbe (EU) br. 1380/2013. U skladu s člankom 15. stavkom 6. te Uredbe ova bi se Uredba trebala primjenjivati najviše godinu dana,
            
         DONIJELA JE OVU UREDBU:
   Članak 1.
   Područje primjene
   Ovom se Uredbom utvrđuju pojedinosti za provedbu obveze iskrcavanja, predviđene člankom 15. stavkom 1. Uredbe (EU) br. 1380/2013, u Sjevernome moru i vodama Unije u zoni ICES-a II.a, koje se primjenjuju u ribolovu utvrđenom u Prilogu ovoj Uredbi.
   Članak 2.
   Izuzeće na temelju stope preživljavanja
   1.   Izuzeće od obveze iskrcavanja predviđene člankom 15. stavkom 4. točkom (b) Uredbe (EU) br. 1380/2013 za vrste za koje znanstveni dokazi pokazuju visoke stope preživljavanja primjenjuje se na sljedeće ulove škampa:
   
               (a)
            
            
               ulov vršama (FPO);
            
         
               (b)
            
            
               ulov u zoni ICES-a III.a pridnenim koćama (OTB, TBN) veličine oka mrežnog tega od najmanje 70 mm, opremljenima rešetkom za sortiranje vrsta s razmakom između prečki rešetke od najviše 35 mm; i
            
         
               (c)
            
            
               ulov u zoni ICES-a III.a pridnenim koćama (OTB, TBN) veličine oka mrežnog tega od najmanje 90 mm, opremljenima gornjom plohom veličine oka mrežnog tega od najmanje 270 mm (oka mrežnog tega u obliku romba) ili veličine oka mrežnog tega od najmanje 140 mm (kvadratna oka mrežnog tega).
            
         2.   Škampi ulovljeni u slučajevima iz stavka 1. točaka (a), (b) i (c) odmah se puštaju u more, u području u kojem su ulovljeni.
   3.   Države članice koje imaju izravan upravljački interes u Sjevernome moru moraju do 30. travnja 2016. Komisiji dostaviti dodatne znanstvene informacije kojima se podupire izuzeće iz stavka 1. točke (b).
   Članak 3.
   Izuzeća de minimis
   
   1.   Odstupajući od članka 15. stavka 1. Uredbe (EU) br. 1380/2013, sljedeće količine mogu biti odbačene:
   
               (a)
            
            
               za list obični i koljak zajedno, do najviše 2 % ukupnog godišnjeg ulova škampa, lista običnog i koljaka u ribolovu škampa plovilima koja se koriste pridnenim koćama (OTB, TBN) veličine oka mrežnog tega 70 mm ili veće, opremljenima rešetkom za sortiranje vrsta s razmakom između prečki rešetke od najviše 35 mm u zoni ICES-a III.a;
            
         
               (b)
            
            
               za list obični, do najviše 3 % ukupnog godišnjeg ulova te vrste plovilima koja se koriste trostrukim i jednostrukim mrežama stajaćicama (GN, GNS, GND, GNC, GTN, GTR, GEN, GNF) u zoni ICES-a III.a, potpodručju IV. i vodama Unije u zoni ICES-a II.a;
            
         
               (c)
            
            
               za list obični manji od 19 cm, do najviše 3,7 % ukupnog godišnjeg ulova te vrste plovilima koja se koriste koćama s gredom (TBB) veličine oka mrežnog tega 80–90 mm u južnom dijelu Sjevernog mora (potpodručje IV. ICES-a južno od 55/56° S);
            
         
               (d)
            
            
               za list obični manji od minimalne referentne veličine za očuvanje, do najviše 7 % ukupnog godišnjeg ulova te vrste plovilima koja se koriste koćom s gredom (TBB) veličine oka mrežnog tega 80–119 mm, povećane veličine oka mrežnog tega u produžetku koće s gredom u potpodručju IV. ICES-a.;
            
         
               (e)
            
            
               za škamp manji od minimalne referentne veličine za očuvanje, do najviše 6 % ukupnog godišnjeg ulova te vrste plovilima koja se koriste pridnenim koćama (OTB, TBN, OTT, TB) veličine oka mrežnog tega 80–99 mm u potpodručju IV. ICES-a i vodama Unije u zoni ICES-a II.a.
            
         2.   Države članice koje imaju izravan upravljački interes u Sjevernome moru moraju do 30. travnja 2016. Komisiji dostaviti dodatne znanstvene informacije kojima se podupire izuzeće iz stavka 1. točke (c).
   Članak 4.
   Minimalna referentna veličina za očuvanje
   Odstupajući od minimalne referentne veličine za očuvanje utvrđene u Prilogu XII. Uredbi (EZ) br. 850/98 i za potrebe ove Uredbe, minimalna referentna veličina za očuvanje škampa u zoni ICES-a III.a jest sljedeća:
   
               (a)
            
            
               ukupna duljina 105 mm;
            
         
               (b)
            
            
               duljina oklopa 32 mm.
            
         Članak 5.
   Posebne tehničke mjere u Skagerraku
   1.   Zabranjuje se prevoženje na plovilu ili uporaba bilo kakve koće, danske potegače, koće s gredom ili slične mreže na vuču veličine oka mrežnog tega manje od 120 mm.
   2.   Odstupajući od stavka 1., mogu se upotrebljavati koće s vrećom od najmanje 90 mm pod uvjetom da su opremljene:
   
               (a)
            
            
               mrežnom plohom s kvadratnim okom mrežnog tega od najmanje 140 mm;
            
         
               (b)
            
            
               mrežnom plohom s okom mrežnog tega u obliku romba od najmanje 270 mm, koja se nalazi u dijelu od četiri plohe i ugrađena je uz omjer spajanja od tri mrežna oka od 90 mm na jedno mrežno oko od 270 mm; ili
            
         
               (c)
            
            
               razdjelnom rešetkom s razmakom između prečki rešetke od najviše 35 mm.
            
         Odstupanje predviđeno točkama (a) i (b) prvog podstavka primjenjuje se pod uvjetom da je ploha koće:
   
               —
            
            
               duljine najmanje 3 m,
            
         
               —
            
            
               smještena najviše 4 m od konopa za vezanje vreće mreže, i
            
         
               —
            
            
               pune širine gornjeg sloja koće (tj. od ruba do ruba).
            
         3.   Odstupajući od stavka 1., mogu se upotrebljavati i sljedeće koće:
   
               (a)
            
            
               koće s vrećom kvadratnog oka mrežnog tega od najmanje 70 mm, opremljene razdjelnom rešetkom s razmakom između prečki rešetke od najviše 35 mm;
            
         
               (b)
            
            
               koće najmanje veličine oka mrežnog tega manje od 70 mm kojima se love pelagijske vrste ili vrste za industrijske namjene, pod uvjetom da ulov sadržava više od 80 % jedne pelagijske vrste ili vrste za industrijske namjene ili više njih;
            
         
               (c)
            
            
               koće s vrećom od najmanje 35 mm kojima se love rakovi roda Pandalus, pod uvjetom da je koća opremljena razdjelnom rešetkom s razmakom između prečki rešetke od najviše 19 mm.
            
         4.   Uređaj za zadržavanje riba može se upotrebljavati u ribolovu rakova roda Pandalus u skladu sa stavkom 3. točkom (c), pod uvjetom da postoje primjerene ribolovne mogućnosti kojima se obuhvaća usputni ulov te da je uređaj za zadržavanje
   
               —
            
            
               konstruiran s gornjom plohom veličine kvadratnih oka mrežnog tega od najmanje 120 mm,
            
         
               —
            
            
               duljine najmanje 3 m, i
            
         
               —
            
            
               širok najmanje kao razdjelna rešetka.
            
         Članak 6.
   Popis plovila
   Države članice u skladu s kriterijima navedenima u Prilogu ovoj Uredbi utvrđuju plovila koja podliježu obvezi iskrcavanja za svaku vrstu ribolova.
   Do 31. prosinca 2015. Komisiji i drugim državama članicama s pomoću sigurne internetske stranice Unije za kontrolu ribarstva dostavljaju popise svih plovila specijaliziranih za crni bakalar (ugljenar), kako je definirano u Prilogu, utvrđene u skladu s prvim stavkom. Te bi popise trebale redovito ažurirati.
   Članak 7.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.
   Primjenjuje se od 1. siječnja 2016. do 31. prosinca 2016.
   Međutim članak 6. primjenjuje se od dana stupanja na snagu ove Uredbe.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. listopada 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 28.12.2013., str. 22.
   
   
      (2)  SL L 125, 27.4.1998., str. 1.
   
   
      (3)  Šifre ribolovnih alata iz ove Uredbe odnose se na šifre iz Priloga XI. Provedbenoj uredbi Komisije (EU) br. 404/2011 od 8. travnja 2011. o detaljnim pravilima za provedbu Uredbe Vijeća (EZ) br. 1224/2009 o uspostavi sustava kontrole Zajednice za osiguranje sukladnosti s pravilima zajedničke ribarstvene politike (SL L 112, 30.4.2011., str. 1.). Za plovila čija je ukupna duljina manja od 10 m, šifre ribolovnih alata iz ove tablice odnose se na šifre iz razvrstavanja ribolovnih alata FAO-a.
   
      (4)  Usuglašeni zapisnik sa savjetovanja o ribarstvu između Norveške i Europske unije o regulaciji ribolova u Skagerraku i Kattegatu za 2012.
   
      (5)  Usuglašeni zapisnik sa savjetovanja o ribarstvu između Europske unije i Norveške o mjerama za primjenu zabrane odbacivanja ulova i mjerama kontrole u području Skagerraka, 4. srpnja 2012.
   
      PRILOG
      
         Ribolov koji podliježe obvezi iskrcavanja
      
      
                  Ribolovni alati (1)
                      (2)
                  
               
               
                  Veličina oka mrežnog tega
               
               
                  Predmetne vrste
               
            
                  Koće:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  ≥ 100 mm
               
               
                  Sav ulov crnog bakalara (ugljenar) (ako je ulovljen plovilom specijaliziranim za crni bakalar (3)), iverka i koljaka.
                  Sav usputni ulov sjevernih kozica.
               
            
                  Koće:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  U potpodručju ICES-a IV. i vodama Unije u zoni ICES-a II.a:
                  80–99 mm
               
               
                  U svim područjima, sav ulov škampa i lista običnog (4).
                  Sav usputni ulov sjevernih kozica.
                  U zoni ICES-a III.a: sav ulov koljaka.
               
            
                  U zoni ICES-a III.a: 70–99 mm
               
            
                  Koće:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  32–69 mm
               
               
                  Sav ulov sjevernih kozica.
               
            
                  Koće s gredom:
                  TBB
               
               
                  ≥ 120 mm
               
               
                  Sav ulov iverka.
                  Sav usputni ulov sjevernih kozica.
               
            
                  Koće s gredom:
                  TBB
               
               
                  80–119 mm
               
               
                  Sav ulov lista običnog.
                  Bilo koji usputni ulov sjevernih kozica.
               
            
                  Jednostruke mreže stajaćice, trostruke mreže stajaćice i zaplećuće mreže:
                  GN, GNS, GND, GNC, GTN, GTR, GEN, GNF
               
               
                   
               
               
                  Sav ulov lista običnog.
                  Sav usputni ulov sjevernih kozica.
               
            
                  Udičarski ribolovni alat:
                  LLS, LLD, LL, LTL, LX, LHP, LHM
               
               
                   
               
               
                  Sav ulov oslića.
                  Sav usputni ulov sjevernih kozica.
               
            
                  Klopke:
                  FPO, FIX, FYK, FPN
               
               
                   
               
               
                  Sav ulov škampa.
                  Sav usputni ulov sjevernih kozica.
               
            
         (1)  Šifre ribolovnih alata u ovoj tablici odnose se na šifre iz Priloga XI. Provedbenoj uredbi Komisije (EU) br. 404/2011 od 8. travnja 2011. o detaljnim pravilima za provedbu Uredbe Vijeća (EZ) br. 1224/2009 o uspostavi sustava kontrole Zajednice za osiguranje sukladnosti s pravilima zajedničke ribarstvene politike.
      
         (2)  Za plovila čija je ukupna duljina manja od 10 m, šifre ribolovnih alata iz ove tablice odnose se na šifre iz razvrstavanja ribolovnih alata FAO-a.
      
         (3)  Plovilo se smatra specijaliziranim za crni bakalar ako uz uporabu koća veličine oka mrežnog tega ≥ 100 mm prosječno godišnje iskrcavanje crnog bakalara iznosi ≥ 50 % cjelokupnog iskrcavanja tog plovila u zoni EU-a i zoni treće zemlje u Sjevernom moru tijekom razdoblja od x – 4 do x – 2, pri čemu je x godina primjene; tj. 2012.–2014. za 2016. i 2013.–2015. za 2017.
      
         (4)  Osim u zoni ICES-a III.a u ribolovu koćama veličine oka mrežnog tega od najmanje 90 mm, koje su opremljene gornjom plohom veličine oka mrežnog tega od najmanje 270 mm (oka mrežnog tega u obliku romba) ili veličine oka mrežnog tega od najmanje 140 mm (kvadratna oka mrežnog tega) ili plohom veličine kvadratnih oka mrežnog tega od 120 mm postavljenom 6 do 9 m od vreće.